Nadeem Farooq (RV), 2012-04-10:
Tak, formand.
Danmark er en lille åben økonomi, og det betyder, at Danmark er meget afhængig af de internationale konjunkturer i særdeleshed og øvrige verdensomspændende begivenheder i almindelighed.
Det gør Danmark sårbar, men det giver også vores land en række muligheder, og mulighederne ligger netop i, at vi deltager aktivt i den internationale arbejdsdeling frem for at lukke af for verdenen rundt om os.
Det betyder, at vi skal se positivt på økonomisk samkvem med omverdenen og herunder også se perspektiver i vandringer af arbejdskraft.
Øget tilgang af udenlandsk arbejdskraft har samlet set afledte positive virkninger på den finanspolitiske holdbarhed.
Oversat til jævnt dansk er udenlandsk arbejdskraft en gevinst for dansk økonomi.
Udenlandsk arbejdskraft medfører alt andet lige et mere fleksibelt arbejdsmarked og giver dermed også muligheder for en mere smidig løndannelse.
Det bekræftes også af analyser fra Arbejdsmarkedskommissionen.
Derudover kan indvandring af arbejdskraft på lidt længere sigt være en yderligere gevinst for den økonomiske vækst i Danmark, hvis vel at mærke den indvandrede arbejdskraft tilfører det danske arbejdsmarked ny viden og nye kompetencer.
Undersøgelser viser da også, at især højtuddannet arbejdskraft er guld værd for det danske arbejdsmarked og for det danske samfund i øvrigt.
En ny analyse foretaget af CEBR, Centre for Economic and Business Research, viser, at den gennemsnitlige højtuddannede indvandrer med medbragt familie bliver i Danmark i 8 år og bidrager med cirka 1,9 mio. kr. til de offentlige kasser, og det er jo klingende mønt til den danske husholdning.
Som analysen påpeger, er der gevinst ved højtuddannet arbejdskraft, også i perioder med lav vækst og stigende ledighed.
Så samlet set er der rigtig mange gode argumenter for at være åben over for indvandring af arbejdskraft, især den højtuddannede af slagsen.
Men det er samtidig vigtigt at påpege – det er vigtigt at italesætte det og vigtigt, at vi også gør det i praksis – at vi i Danmark opretter et bolværk mod misbrug af udenlandsk arbejdskraft og sikrer, at det danske arbejdsmarked ikke bliver udnyttet til social dumping.
Derfor er jeg også glad for, at regeringen i samarbejde med Enhedslisten har styrket indsatsen mod social dumping, noget, vi vedtog i forbindelse med finansloven for 2012.
Langt de fleste udenlandske medarbejdere i Danmark arbejder under samme ordnede forhold og på samme løn- og arbejdsvilkår som danske lønmodtagere, og det er en god ting.
Men vi ser også, at der i udvalgte brancher findes virksomheder, som udnytter udenlandsk arbejdskraft og unddrager sig skat og moms samt lader hånt om danske regler for sikkerhed og arbejdsmiljø.
Vi ser også et uacceptabelt misbrug af det såkaldte RUT-register, altså registeret for udenlandske tjenesteydere, hvor de registrerede virksomheder ikke reelt eksisterer i hjemlandet.
I Radikale Venstre er vi åbne over for udenlandsk arbejdskraft, og vi ser store fordele i, at den udenlandske arbejdskraft kan styrke dansk økonomi, men det skal ske på en måde, så den danske arbejdsmarkedsmodel ikke bliver undermineret.
Det er meget, meget vigtigt for os at understrege.
Derfor er det vigtigt for Radikale Venstre og for regeringen at adressere udfordringen med social dumping og slå hårdt ned på systematisk misbrug af illegal arbejdskraft, eller brug af illegal arbejdskraft i det hele taget, og undgå slavelignende forhold på det danske arbejdsmarked.
Samlet set støtter Radikale Venstre regeringen og Enhedslistens forslag til vedtagelse.